Saeimas Sociālo un

darba lietu komisijai

Par finansējumu veselības aprūpes darbinieku darba samaksas paaugstināšanai

Sniedzu atbildi uz Jūsu 2020. gada 15.jūlija vēstuli Nr.142.9/9-58-13/20 par finansējumu veselības aprūpes darbinieku darba samaksas paaugstināšanai.

Apliecinām, ka ārstniecības personu darba samaksas paaugstināšana jau ilgu laiku ir bijusi un arī turpmāk ir viena no galvenajām valdības prioritātēm. Pēdējo četru gadu laikā ir būtiski palielināts ārstniecības personu atalgojums un arī šobrīd Veselības ministrija aktīvi strādā pie šī jautājuma. Likumprojekta “Par valsts budžetu 2021.gadam” un likumprojekta “Par vidējā termiņa budžeta ietvaru 2021., 2022. un 2023.gadam” sagatavošanas procesā Veselības ministrija ir iesniegusi Finanšu ministrijā un Pārresoru koordinācijas centrā pieteikumu prioritārajam pasākumam, pieprasot papildu finansējumu ārstniecības personu darba samaksas palielināšanai, plānojot darba samaksas pieaugumu 2021.gadā 30% apmērā (atbilstoši Veselības aprūpes finansēšanas likumā paredzētajam un pilnā apmērā nepiešķirtajam palielinājumam 2020.gadam 10% apmērā un 20% palielinājumam 2021.gadā) un turpmāk ik gadu 5% apmērā. Vēršam uzmanību, ka jautājums par papildu finansējuma piešķiršanu tiks skatīts Ministru kabinetā kopā ar visu ministriju un citu centrālo valsts iestāžu iesniegtajiem prioritāro pasākumu pieteikumiem likumprojekta “Par valsts budžetu 2021.gadam” un likumprojekta “Par vidēja termiņa budžeta ietvaru 2021., 2022. un 2023.gadam” sagatavošanas procesā atbilstoši valsts budžeta finansiālajām iespējām.

Papildus informējam, ka Veselības ministrija turpina darbu pie jauna ārstniecības personu atalgojuma modeļa, lai darba samaksas sistēma būtu motivējoša un caurskatāma kā vienas ārstniecības iestādes ietvaros, tā arī valsts apmaksātajā veselības aprūpes sistēmā kopumā. Šobrīd ir sagatavots informatīvā ziņojuma “Par jaunas ārstniecības personu darba samaksas kārtības izstrādāšanu” (turpmāk – Informatīvais ziņojums) projekts, kas ir nodots publiskai apspriešanai. Informatīvajā ziņojumā Veselības ministrija paredz ārstniecības personu atalgojuma pieaugumu, septiņu gadu periodā sasniedzot inovācijas domnīcā pēc grupu punktiem izvērtēto mērķa algu katrai ārstniecības personu grupai, un kas arī nodrošinās ārstu atalgojuma apmēru - vidējā darba samaksa tautsaimniecībā nodarbinātajiem ar koeficientu 2,74, kā arī aprēķinājusi tam nepieciešamo papildus finansējumu. Informatīvais ziņojums tālāk tiks virzīts izskatīšanai Ministru kabinetā lēmuma pieņemšanai par turpmāko rīcību.

|  |  |  |
| --- | --- | --- |
| Ministru prezidents | (paraksts\*) | A. K. Kariņš |

Sandra Kasparenko

Sandra.kasparenko@vm.gov.lv

67876147